 NA LAWRENCE ONGARO CHUO Kikuu cha Mount Kenya (MKU) na Chuo Kikuu cha Kimataifa katika Masuala ya Usimamizi (IUM) cha nchini Namibia, vitashirikiana kwa elimu ya maswala ya afya. Makamu wa Rais wa Namibia Dkt Nangolo Mbumba alizuru chuo cha MKU mnamo Jumatano kushuhudia kutiwa saini kwa mkataba huo na pande zote mbili. Naibu Chansela wa MKU Profesa Deogratius Jaganyi alipongeza ushirikiano huo akisema utabadilisha mawazo ya wanafunzi wa vyuo hivyo viwili. Alisema MKU imeyapa masomo ya kutengo cha afya umuhimu mkubwa ambapo wanafunzi wanazidi kufanya vyema masomoni. “Tunaunga mkono ushirikiano wa vyuo vikuu ambapo wanafunzi wataweza kujifunza mengi baina yao,” alisema Prof Jaganyi. Pro-Chansela wa MKU Dkt Vincent Gaitho, alisema wanafunzi wa vyuo vikuu ni sharti wajadili kuhusu hali ya mazingira kwa kina. Mtafiti na mwakilishi wa maswala ya afya Profesa Peter Nyarango kutoka chuo cha IUM,  alisema wanafunzi wana majukumu la kutekeleza mambo tofauti iwapo kutakuwepo na ushirikiano wa pande zote mbili. “Iwapo kila mwanafunzi atabuni jambo tofauti na mwenzake bila shaka tutapata mafunzo yanayostahili,” alisema Prof Nyarango. Kulingana na Dkt Mbumba, kuna haja ya vyuo hivyo viwili kushirikiana ili kubadilishana ujuzi wa masomo. Hata hivyo, alisisitiza umuhimu wa kuhifadhi mazingira ili yasiharibiwe na hewa ya kaboni inayoenea kwa kasi kote duniani. “Iwapo maswala hayo hayawezi kuzingatiwa ipasavyo, bila shaka tutakosa chakula na maji katika siku zijazo,” alisema makamu huyo wa rais. Dkt Mbumba ambaye alikuwa miongoni mwa wageni maalum kwenye Kongamano Kuu la Afrika la Kujadili Mabadiliko ya Tabianchi lililokamilika jana Jumatano jijini Nairobi, alipongeza maandalizi hayo akisema cha muhimu ni utekelezaji wa maswala hayo muhimu. Alisema wanafunzi vyuoni wanastahili kupewa mafunzo kamili kuhusu utunzaji wa mazingira ili wawe mabalozi wema wa kuafikia mabadiliko yanayotakikana. Sisi kama waafrika tuko kitu kimoja kimawazo lakini tunatoka nchi tofauti. Jambo hilo lisibadilishe uhusiano wetu ,” alisema Dkt Mbunba. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  